SAPPE วิ่ง 4% โบรกฯชี้ยอดขาย Q4 ฟื้น หนุนกำไรปีนี้แตะ 472 ลบ. ชูเป้า 33.50 บ.
SAPPE บวก 4% โบรกฯชูเป้า 33.50 บ. ชี้ยอดขาย Q4 ฟื้นหลังโควิดดีขึ้น หนุนกำไรปีนี้แตะ 472 ลบ. คาดปี 65 โตต่อเล็งออกสินค้าใหม่เพิ่ม
30 พ.ย. 2564

ผู้สื่อข่าวรายงานว่าวันนี้ (30 พ.ย. 2564) ราคาหุ้นบริษัท เซ็ปเป้ จำกัด (มหาชน) หรือ SAPPE ณ เวลา 15:31 น. อยู่ที่ระดับ 27.50 บาท เพิ่มขึ้น 1.00 บาท หรือ 3.77% โดยทำจุดสูงสุดที่ 27.75 บาท และทำจุดต่ำสุดที่ 26.75 บาท ด้วยมูลค่าการซื้อขาย 59.85 ล้านบาท

บริษัทหลักทรัพย์ จีเอ็มโอ-แซด คอม (ประเทศไทย) จำกัด ระบุในบทวิเคราะห์ (29 พ.ย. 2564) ว่า SAPPE เป็นผู้คิดค้น ผลิต และจัดจำหนายเครื่องดื่ม ทั้งในและต่างประเทศ ส่วนใหญ่เป็นกลุ่มน้ำผลไม้ (มีและไม่มีชิ้นเนื้อ) มีสัดส่วนรายได้มากสุดอยู่ที่ราว 60 – 70% รองลงมา เป็น Functional drink มีรายได้ราว 15 – 20% ปัจจุบันมีสัดส่วนรายได้มาจากต่างประเทศ ราว 55 – 70% ซึ่งเรียงลำดับตามภูมิภาคได้เป็น (1) Asia ราว 40%, (2) EU&amp;US ราว 15%
สำหรับปี 2564 มีผลิตภัณฑ์ใหม่กว่า 19 SKUs ซึ่งเป็นแรงหนุนยอดขายต่างประเทศให้มีการฟื้นตัวก้าวกระโดดมาชดเชยยอดขายในประเทศ และยังมีสินค้าใหม่เพิ่มเติมในไตรมาส 4/2564 ที่มีส่วนผสมของ Collagen นอกจากนี้ SAPPE มีสูตรการผลิตสำหรับผลิตภัณฑ์ผสม CBD เรียบร้อยแล้ว และมีแผนที่จะนำเสนอออกสู่ตลาดในช่วงต้นปีหน้า
อย่างไรก็ดีทางฝ่ายวิจัยคาดว่ารายได้ปี 2564 ของ SAPPE จะเติบโตราว 6% (งวด 9 เดือนแรกปี 2564 เติบโต 6% จากงวดเดียวกันของปีก่อน) จากการแพร่ระบาดของ COVID-19 เริ่มทุเลาลง น่าจะช่วยหนุนยอดขายที่หายไปจากช่องทาง Modern และ Traditional Trade ช่วงปลายปี และเติบโตต่อในปี 2565 ที่ 7% จากงวดเดียวกันของปีก่อน จาก แผนการออกผลิตภัณฑ์ใหม่ตลอดจนทยอยได้รับผลบวกจากเศรษฐกิจฟื้นตัวเต็มปี ส่วนผลิตภัณฑ์ที่เกี่ยวกับ CBD ถือเป็น Upside ต่อประมาณการ
ด้านอัตรากำไรขั้นต้นน่าจะยังเห็นการทรงตัวในระดับสูงในช่วงไตรมาส 4/2564 จากการเพิ่มฟื้นตัวของ Utilization rate ประกอบกับการอ่อนค่าของเงินบาท โดยรวมทางฝ่ายวิจัยคาดกำไรสุทธิปี 2564 เติบโต 24.10% จากงวดเดียวกันของปีก่อน อยู่ที่ 472 ล้านบาท และในปี 2565 เติบโต 7.20% จากงวดเดียวกันของปีก่อน อยู่ที่ 506 ล้านบาท
ทั้งนี้แนะนำ “ซื้อ” จากการประเมินราคาเหมาะสมปี 2565 ที่ 33.50 บาท พร้อมกับคาดหวังเงินปันผลต่อไปได้ราว 3 – 4% ต่อปี โดย SAPPE มีความน่าสนใจจากการเป็นหนึ่งในหุ้นที่ได้รับผลบวกจากการฟื้นตัวทางเศรษฐกิจหลังการแพร่ระบาดของ COVID-19 เริ่มมีการคลี่คลายชัดเจนมากขึ้น หนุน ยอดขายและมาร์จิ้น พร้อมด้วยแผนการออกผลิตภัณฑ์ใหม่ๆ ที่มีส่วนผสมของ CBD ซึ่งถือเป็น Upside ต่อประมาณการในปีหน้า